המחבל שדרס למוות חייל בצומת עפרה בחודש שעבר מואשם ברצח - מדיני ביטחוני - הארץ
המחבל שדרס למוות חייל בצומת עפרה בחודש שעבר מואשם ברצח
מאלק חאמד, בן 21 מסילוואד, דרס למוות את החייל אלחי טהרלב. הוא מואשם גם בניסיון רצח, בתכנון פיגועים נוספים ובחברות בחמאס
ההרוג, אלחי טהרלב (מקדימה)צילום: באדיבות המשפחה
הפרקליטות הצבאית הגישה היום (חמישי) כתב אישום בגין רצח נגד מאלק חאמד, בן 21 מסילוואד, שביצע בחודש שעבר את פיגוע הדריסה בצומת עפרה בו נהרג סמל אלחי טהרלב ונפצע חייל נוסף. חאמד, שנעצר מיד לאחר הפיגוע, מואשם ברצח טהרלב ובניסיון לרצוח חייל ושני אזרחים שהיו במקום.
כתב האישום נגד חאמד מייחס לו תכנון של שני פיגועים נוספים - האחד פיגוע דקירה והשני פיגוע דריסה - שלא הוציא בסופו של דבר אל הפועל. בנוסף, הפרקליטות מאשימה אותו בחברות בארגון חמאס. הצבא ביקש מבית המשפט להורות על מעצרו של חאמד עד תום ההליכים נגדו. הוא נכלא לפני שנתיים בישראל לארבעה חודשים, לאחר שטיפס על גדר ההתנחלות אדם בשנת 2015.
טהרלב, בן 20 מההתנחלות טלמון, נהרג בפיגוע הדריסה בתחילת אפריל. הוא שירת בגדוד 13 של גולני במסגרת מסלול ישיבת ההסדר באמצעות ישיבת תקוע. הוא הועלה לדרגת סמל לאחר מותו. מחקירת הפיגוע עולה כי חמאד נסע על כביש 60 לכיוון צפון במכונית עם לוחית רישוי פלסטינית ופגע בחיילים שעמדו מאחורי לוחות בטחון הממגנים את הטרמפיאדה שבכניסה לעפרה.